ZUZANA HOMOLOVÁ: ČAS ODCHÁDZA Z DOMU

Pražské knižné a hudobné vydavateľstvo Galén sa pustilo do chvályhodného a dobrodružného počinu - postupne dopĺňa na cédečkách doteraz chýbajúce nahrávky českého folku (Mertov album Ballades de Prague, Hutkove Pravděpodobné vzdálenosti a pod.). Do tohto konceptu zapadá i reedícia debutového albumu slovenskej pesničkárky Zuzany Homolovej, členky folkového združenia Šafrán, ktorý pôvodne vyšiel v Opuse v roku 1989. Dobrodružstvom bol objav štúdiových pások nahratých u producenta albumu Vladimír Mertu, ktoré obsahujú mierne odlišné verzie piesní od tých oficiálnych - v prípade Poľnej madony chýbal na oficiálnom nosiči takmer poldruhaminútový záver! A tak sa môžete zahrať hru Nájdi desať rozdielov, lebo na cédečku sú vylisované obidve verzie platne, a k tomu ešte aj Homolovej singel z roku 1973. Ako teda znie Čas odchádza z domu po viac ako dvadsiatich rokoch? Stále rovnako inovatívne, sviežo a nadčasovo.